**Vianočné trhy v Petržalke štartujú už 25. novembra. Otvorí ich koncert Kataríny Knechtovej**

*Program Vianočnej Petržalky 2023 bude nabitý viacerými spevácko-tanečnými vystúpeniami a dobročinnými aktivitami. Súčasťou bude tradične aj Mikuláš na koči so sprievodom.*

Aj na najväčšom slovenskom sídlisku sa pomaly „zvianočnieva“. A to znamená len jediné – príprava obľúbenej série podujatí pod názvom [**Vianočná Petržalka**](https://www.petrzalka.sk/vianoce/) v gescii Mestskej časti Bratislava-Petržalka a jej kultúrnych zariadení.

Samospráva si pre obyvateľov a návštevníkov Petržalky opäť pripravila takmer štyri týždne nabité dobročinnými podujatiami, koncertmi skvelých umelcov a dobrým jedlom na tradičných vianočných trhoch.

Tie tohtoročné odštartujú v sobotu 25. novembra o 17:30 na centrálnom Námestí republiky slávnostným otvorením a rozsvietením ich najväčšej ozdoby - vianočného stromčeka -, ktorou sa pre tento rok stal 10 metrov vysoký smrek dovezený zo susedného Čunova. Hneď potom o 18:00 vystúpi na pódiu **Katarína Knechtová** s kapelou a v jednom zo stánkov všetkých privíta starosta Petržalky **Ján Hrčka** so svojím punčom.

*„Vždy ma poteší pohľad na ľudí, ktorí sa v priateľskej a uvoľnenej atmosfére bavia na našich malých, no o to útulnejších trhoch. Verím, že nesklamú ani tento rok,“* hovorí Hrčka, ktorý zároveň všetkých srdečne pozýva užiť si pravú vianočnú pohodu.

Návštevníci trhov sa budú môcť až do 20. decembra občerstviť v 11 stánkoch so širokým sortimentom typických jedál a nápojov, v dvoch ďalších bude v ponuke rozličný vianočný tovar. Počas pracovných dní budú stánky k dispozícii od 11:00 do 21:00, v soboty a nedele dlhšie, od 09:00 do 21:00.

**Hudobné stredy, piatky a soboty**

Hlavný aj sprievodný program sa organizátori snažili ladiť tak, aby vyšli v ústrety všetkým ročníkom, a to v prípade výberu interpretov, hudobného a umeleckého žánru a tiež najvhodnejších dní v týždni.

Stredy a piatky budú patriť primárne vystúpeniam detských a seniorských folklórnych súborov (Melódia, Petržalčanka, Poleno, Hájenka, ZŠ Gessayova) aj základných umeleckých škôl (ZUŠ Františka Oswalda, SZUŠ Art Pegas, ZUŠ Jána Albrechta, SZUŠ Balkánska).

Soboty sa zas budú niesť v znamení väčších koncertov. Okrem spomínaného hodinového koncertu speváčky pôsobiacej v prešovskej skupine Peha Katky Knechtovej sa ďalšie dva víkendy na pódiu objaví kapela **Elán Forever** a talentované **duo Lash & Grey**.

V pláne sú aj tri ohňové show v podaní umeleckého zoskupenia **Inspinia**, tanečnú show v orientálnych rytmoch zas predvedie skupina **Flamenco, Fire & Belly** **Arts**. Na vianočnú nôtu naladí návštevníkov dychové kvinteto **Brass quintet**.

Starším ročníkom ulahodí spev šlágrovej speváčky **Moniky Stanislavovej**, milovníkom opery zas silné hlasivky „slovenského Bocelliho“ alias **Maroša Banga**. Najmenší návštevníci sa potešia divadelnému vystúpeniu **Zimná rozprávka** a samozrejme, dlho očakávanému príchodu Mikuláša s jeho pomocníkmi.

Petržalské vianočné trhy oficiálne ukončí koncert acapelly **Voising** v stredu 20. decembra.

**Mikulášsky sprievod**

Síce Mikuláša slávime až 6. decembra, no samospráva sa ho rozhodla privítať skôr, a to už v nedeľu **3. decembra**, kedy sa zastaví vo viacerých lokalitách Petržalky.

V sprievode svojich dvoch pomocníkov, čerta a anjela, začne svoju cestu o 15:00 pri Dome kultúry Zrkadlový háj, odkiaľ bude pokračovať po Romanovej ulici k Technopolu až na Námestie republiky.

Tam bude od 16:00 celý patriť deťom, ktoré sa od neho dočkajú odmeny aj spoločnej fotografie.

Samospráva vopred upozorňuje, že čas jeho viacerých zastavení je len orientačný s prihliadnutím na rýchlosť koní v záprahu a dopravnú situáciu, preto je potrebné počítať minimálne s desaťminútovým posunom.

**Sprievodný program nezaostáva**

Okrem hlavného programu, ktorý bude zväčša prebiehať na Námestí republiky, sa bude môcť verejnosť zúčastniť aj na mnohých sprievodných podujatiach zastrešovaných miestnymi a kultúrnymi organizáciami.

**Miestna knižnica Petržalka** si na november aj december pripravila vo svojich pobočkách koncert, výstavu aj divadlo, do troch z nich prinesú skauti a skautky betlehemské svetlo.

Zaháľať nebude ani **Petržalská klubovňa aktívnych seniorov** s viacerými odbornými prednáškami nielen na tému Vianoc. Seniorov čakajú vedomostné kvízy, vianočné tvorivé dielne aj výmena tých najlepších rodinných receptov.

V **domoch kultúry Zrkadlový háj a Lúky** to bude hrať Vianocami, a to doslova. Veľké vianočné koncerty v podaní Felixa Slováčka, Mira Jaroša, Metropolitného orchestra Bratislava či skupiny Fragile sú len zlomkom z početných vystúpení, ktoré naladia na najkrajšie obdobie roka.

**Cik-Cak Centrum** bude dejiskom keramických dielní pre deti aj rodičov, koncertu konzervatoristov i Anabely Patkoló, a tiež komunitného bazárika.

Petržalka nezabudla ani na dobročinné podujatia, medzi ktorými treba vyzdvihnúť **dobrovoľné mikulášske darovanie krvi** a **Petržalskú vianočnú poštu pre seniorov**.

Kompletný harmonogram podujatí Vianočnej Petržalky 2023 je dostupný na webe [**petrzalka.sk/vianoce**](https://www.petrzalka.sk/vianoce/).